《柳》
唐代·徐夤

漠漠金条引线微，年年先翠报春归。解笼飞霭延芳景，

不逐乱花飘夕晖。啼鸟噪蝉堪怅望，舞烟摇水自因依。

五株名显陶家后，见说辞荣种者稀。

作者简介：徐夤：字昭梦，福建莆田人。登乾宁进士第，授秘书省正字。依王审知，礼待简略，遂拂衣去，归隐延寿溪（现留于绶溪公园，系莆田二十四景之一）。著有《探龙》、《钓矶》二集，诗二百六十五首。